# חוק עזר לבאקה-ג'ת (החזקת בעלי חיים), התש"ע-2010

בתוקף סמכותה לפי סעיפים 247, 250 ו-251 לפקודת העיריות[[1]](#footnote-1) (להלן - פקודה), מתקינה עיריית באקה-ג'ת חוק עזר זה:

## הגדרות

**1.**  בחוק עזר זה -

**"בעלי חיים"** - כהגדרה "בעלי חיים" בפקודת מחלות בעלי חיים [נוסח חדש], התשמ"ה-1985[[2]](#footnote-2) (להלן - פקודת מחלות בעלי חיים) למעט כלבים ודגים;

**"היתר"** - היתר להחזקת בעלי חיים בתחום העיריה לפי חוק עזר זה;

**"חצר"** - לרבות קרקע חקלאית או קרקע אחרת המשמשת למרעה;

**"מחזיק"** - מי שבעל חיים נמצא ברשותו, בפיקוחו או בהחזקתו, לרבות בעל, סוכן, נאמן, מנהל או שותף, וכל אדם המקבל או הזכאי לקבל הכנסה מבעל חיים, ולרבות אדם שיש לו שליטה בדרך כלשהי על בעל חיים;

**"העיריה"** - עיריית באקה-ג'ת;

**"ראש העיריה"** - לרבות עובד העיריה שראש העיריה העביר אליו בכתב את סמכויותיו לפי חוק עזר זה, כולן או מקצתן, בהתאם לסעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975[[3]](#footnote-3);

**"רופא וטרינר"** - רופא וטרינר כהגדרתו בפקודת מחלות בעלי חיים שהוא עובד עיריה, לרבות רופא וטרינר אחר אשר מונה כמחליפו על ידי מנהל השירותים הווטרינריים;

**"תחום העיריה"** - כל תחום שבתחום שטח השיפוט של העיריה.

## איסור החזקת בעלי חיים בלא היתר

**2.**

1. הרופא הווטרינר רשאי להורות על הצורך בקבלת היתר להחזקת בעלי חיים בתחום העיריה; הורה כך הרופא הווטרינר, לא יחזיק אדם בעל חיים בתחום העיריה אלא אם כן קיבל היתר לכך מאת הרופא הווטרינר; הוראה שנתן הרופא הווטרינר לפי סעיף זה תפורסם על לוחות המודעות של העיריה או בדרך אחרת לפי החלטת הרופא הווטרינר.
2. בקשה להיתר או לחידושו תוגש לרופא הווטרינר בכתב, ואליה יצורף כל מסמך שיידרש על ידו לצורך בדיקת הבקשה.
3. הרופא הווטרינר רשאי לתת היתר, לחדשו, לסרב לתתו, לתקנו, לשנותו, להתלותו או לבטלו, וכן להתנות בו תנאים.
4. תוקפו שלהיתר הוא לשנה אחת מיום הוצאתו, אלא אם כן נקבעה בו תקופה קצרה יותר.
5. ההיתר ייערך לפי טופס שנקבע בתוספת לחוק עזר זה, וייחתם בידי הרופא הווטרינר.
6. המחזיק ישלם לעיריה אגרה שנתית, בסך של 50 שקלים חדשים בעבור היתר להחזקת בעל חיים.
7. ההיתר יוחזק בידי מחזיק בעל חיים, ויוצג לפי בקשת ראש העיריה או הרופא הווטרינר.
8. עותק של כל היתר יישמר במשרדי העיריה.

## היתר כללי

3. הרופא הוטרינר רשאי, באישור מועצת העיריה, ליתן היתר כללי להחזקת סוגים מסוימים של בעלי חיים, ולגבי בעלי החיים הנכללים בהיתר זה, לא יחולו הוראות סעיף 2.

## מניעת מטרד ואיסור שוטטות

**4.**

1. מחזיק בעל חיים בתחום העיריה יחזיקו באופן שלא יהווה מפגע, מטרד או סכנה לציבור.
2. המחזיק ישמור על ניקיונו ועל ניקיון מקום החזקתו של בעל החיים וינקוט אמצעים סבירים למניעת מחלות או נגעים בבעל החיים ולמניעת התפשטותם.
3. המחזיק אחראי לכך שבעל החיים לא יצא משליטתו, לא ישוטט חופשי בתחום העיריה ובדרכים ולא ייכנס לגן או לקרקע שיש עליה גידולים או שהיא מוכנה לצורכי גידולים.
4. נמצא בעל חיים בתחום העיריה כשאינו בשליטת המחזיק או כשהוא משוטט חופשי או כשהוא נמצא בגן או בקרקע כאמור בסעיף קטן (ג), רשאי הרופא הווטרינר לתפסו לאלתר במקום שיימצא, בכל דרך מתאימה, להעבירו למכלאה, לאכסנו או למסרו, הכל לפי שיקול דעתו.

## דרישת ביצוע ממחזיק

**5.**

1. ראש העיריה או הרופא הווטרינר רשאים, בהודעה בכתב, לדרוש מאת מחזיק לבצע עבודה או לעשות פעולה הדרושה לדעתם,למניעת מפגע, מטרד או סכנה לציבור מבעל חיים או לסילוקם; וכן רשאים הם לתת למחזיק הוראות בדבר החזקת בעל חיים, סידור להבטחת ניקיונו ובריאותו ולהורות בדבר המבנה, המיתקנים והחצר, המשמשים להחזקת בעל חיים, מניעת ריחות רעים ושאר הסידורים הדרושים למניעת פגיעה בבריאותו או בביטחונו של הציבור, לרבות הוראות בדבר בורות רקב, הובלת פגרי בעלי חיים למפעל לעיבוד פסדים או קבורת בעלי חיים (להלן - ההודעה).
2. בהודעה יצוין פרק הזמן שבו יש לבצע את הדרישה או לקיים את ההוראות כאמור בהודעה, וכן אזהרה ולפיה אם המחזיק לא ימלא אחרי המבוקש בהודעה תהא העיריה רשאית לעשות כן בעצמה על חשבון המחזיק.
3. המחזיק יבצע את הדרישה, ויקיים את ההוראות, בהתאם לאמור בהודעה.

## ביצוע בידי ראש העיריה או הרופא הווטרינר

**6.** (א) לא מילא המחזיק אחר דרישת ראש העיריה או הרופא הווטרינר בתוך פרק הזמן שנקבע בהודעה, או נמצא כי בעל חיים מוחזק בתחום העיריה בלא היתר או בניגוד לתנאי היתר או בניגוד להוראות חוק עזר זה, רשאים ראש העיריה או הרופא הווטרינר:

1. לבצע את הנדרש מהמחזיק בהודעה;
2. לתפוס את בעל החיים, להעבירו למכלאה, לאכסנו או למסרו, הכל לפי שיקול דעתם, ולשם כך להיכנס לחצרי המחזיק; בכפוף להוראות סעיף 13(ב) לפקודת מחלות בעלי חיים.

## אישור בדבר סכום ההוצאות

**7.**  חשבון העיריה בדבר הוצאותיה לפי סעיפים 4 או 6, חתום בידי הרופא הווטרינר, ישמש ראיה לכאורה לאמור בו.

## מסירת הודעות

**8.** מסירת הודעה לפי חוק עזר זה תהא כדין אם נמסרה לידי האדם שאליו היא מכוונת או אם נמסרה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים או לידי אדם בוגר העובד או המועסק שם או נשלחה בדואר במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה.

## שמירת דינים

**9.**  חוק עזר זה, אינו בא לגרוע מהוראות כל דין אלא להוסיף עליו.

## הצמדה למדד

**10.** תעריף האגרה שנקבע בסעיף 2(ו) בחוק עזר זה יעודכן ב-31 בדצמבר בכל שנה שלאחר פרסום חוק עזר זה (להלן - יום העדכון) לפי שיעור עליית מדד המחירים לצרכן של הלשכה המרכזית לסטטיסטיקה (להלן - המדד) שפורסם לאחרונה לפני יום העדכון לעומת מדד המחירים לצרכן שפורסם לאחרונה לפני יום העדכון שקדם לו.

## תחילה

**11.**  חוק עזר זה ייכנס לתוקפו שלושה חודשים לאחר פרסומו ברשומות.

## הוראת שעה

**12.**  על אף האמור בסעיף 10, יעודכן תעריף האגרה שנקבע בחוק עזר זה ב-1 לחודש שלאחר פרסום חוק עזר זה (להלן - יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת המדד שפורסם בחודש פברואר 2007.

## תוספת

### (סעיף2(ה))

עיריית באקה-ג'ת

היתר מס' תיק מס'

בעל ההיתר מס' זהות

מספר בעלי החיים

תנאי ההיתר

ההיתר בתוקף מתאריך עד לתאריך

תאריך

חתימת הרופא הווטרינר

ד' בשבט התש"ע (19 בינואר 2010)

יצחק ולד

ראש עיריית באקה-ג'ת

1. דיני מדינת ישראל, נוסח חדש 8, עמ' 197. [↑](#footnote-ref-1)
2. ס"ח התשמ"ה, עמ' 1411. [↑](#footnote-ref-2)
3. ס"ח התשל"ה, עמ' 211; התשס"ח, עמ' 800. [↑](#footnote-ref-3)